Durant els anys 90 van néixer a Catalunya diferents iniciatives a càrrec de la societat civil de suport a persones propietàries i usuàries de finques i espais amb valor natural i paisatgístic emmarcades en el que avui s'anomena custòdia del territori.
L'any 2003, fruit d'aquest procés, es va crear l'associació Xarxa de Custòdia del Territori, amb el suport de la Generalitat de Catalunya i amb la finalitat de promoure i desenvolupar aquesta nova eina de gestió i conservació dels recursos i el patrimoni del territori en col·laboració amb la propietat i les persones usuàries.
Els últims anys ha anat creixent la importància de la custòdia del territori com a eina de gestió i conservació dels recursos naturals, de la biodiversitat i del patrimoni natural.
A fi de fomentar i donar suport a les iniciatives de custòdia del territori com a nova eina de protecció de la natura, els anys 2009 i 2013 es van convocar subvencions per a la promoció i la consolidació de la custòdia del territori als espais naturals de Catalunya, per als períodes 2009-2011 i 2013-2014 respectivament.
Atenent els bons resultats que es van obtenir amb la convocatòria de subvencions per a tots dos períodes;
Atès que la Direcció General de Polítiques Ambientals del Departament de Territori i Sostenibilitat, d'acord amb el Decret 342/2011, de 17 de maig, de reestructuració del Departament de Territori i Sostenibilitat, té les competències per impulsar les accions portades a terme per la societat civil i els ens locals en les matèries que siguin competència seva i donar-hi suport, i promoure la custòdia del territori a Catalunya (article 119.1.n);
Tenint en compte que correspon al Servei de Planificació de l'Entorn Natural d'aquesta Direcció General la competència de promoure la custòdia del territori a Catalunya, i impulsar-ne els instruments de foment i de difusió (article 130.1.c);
Per això, d'acord amb les previsions del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, així com els preceptes de caràcter bàsic de la Llei 38/2003, de 17 de novembre, general de subvencions, i del seu Reglament, aprovat pel Reial decret 887/2006, de 21 de juliol, i la resta de normativa aplicable,
S'aproven les bases reguladores per a la concessió de subvencions destinades a la promoció i la consolidació de la custòdia del territori a Catalunya, les quals consten a l'annex 1 d'aquesta Ordre.
Resta derogada l'Ordre TES/205/2012, de 3 juliol, per la qual s'aproven les bases reguladores generals de les subvencions per a la promoció i la consolidació de la custòdia del territori a Catalunya (DOGC núm. 6167, de 10.7.2012),
Aquesta Ordre entrarà en vigor l'endemà de la seva publicació en el Diari Oficial de la Generalitat de Catalunya.
Barcelona, 14 d'octubre de 2015
Aquesta línia de subvencions té per objecte la promoció i la consolidació de la custòdia del territori a Catalunya.
S'entén per custòdia del territori el conjunt d'estratègies o tècniques jurídiques a través de les quals s'implica les persones propietàries i usuàries del territori en la conservació i l'ús dels valors i els recursos naturals, culturals i paisatgístics del territori.
Poden ser objecte de les subvencions regulades en aquestes bases les actuacions de custòdia del territori orientades a la conservació del patrimoni natural.
Aquestes actuacions han de formar part d'un Programa de custòdia, el contingut bàsic del qual es defineix a l'annex 2 d'aquesta Ordre.
2.2 Les actuacions subvencionables s'han de referir als àmbits següents:
a) Preferentment, espais naturals protegits (espais del PEIN i de la xarxa Natura 2000), zones humides de l'Inventari de zones humides de Catalunya, espais de l'Inventari d'espais d'interès geològic de Catalunya i, especialment, territoris on no hi ha experiències de custòdia del territori.
b) Amb menor preferència, terrenys qualificats de no urbanitzables que tinguin valors naturals rellevants pel que fa a la conservació de la biodiversitat i el patrimoni natural i que no gaudeixen de protecció a l'empara de la Llei 12/1985, d'espais naturals.
2.3 No són objecte de subvenció, d'acord amb aquestes bases, els programes de custòdia que no estiguin relacionats amb la conservació o restauració del patrimoni natural, ni els centrats en parcs i jardins urbans, ja siguin públics o privats, espais verds i altres espais de tipologia natural, però classificats com a sòl urbà o urbanitzable.
2.4 El període d'execució de les actuacions subvencionables és el que, amb aquesta finalitat, s'indica en la convocatòria corresponent.
L'òrgan concedent pot ampliar aquest termini, a petició de l'entitat beneficiària, si aquesta acredita, en els termes i les condicions previstes a l'article 49 de la Llei 30/1992, de 26 de novembre, la impossibilitat d'executar l'actuació dins del termini previst per causa justificada que no li sigui directament imputable.
Aquesta ampliació de termini no pot excedir la meitat del termini inicial, ni l'exercici pressupostari corresponent, i es pot concedir sempre que no es perjudiquin drets de tercers.
Poden optar a les subvencions regulades en aquestes bases les associacions i fundacions que tinguin per objecte la gestió i conservació del patrimoni natural i la biodiversitat, que tinguin la seu o una delegació a Catalunya o que hi exerceixin la seva activitat, i que, a la vegada, no siguin titulars dels terrenys on es duguin a terme les actuacions per a les quals se sol·licita subvenció.
4.1 Per obtenir la condició de beneficiàries de les subvencions, les persones sol·licitants han de complir els requisits següents:
a) No trobar-se en cap de les circumstàncies previstes a l'article 13 de la Llei 38/2003, de 17 de novembre, general de subvencions.
b) Estar al corrent en el compliment de les obligacions tributàries davant l'Administració de la Generalitat de Catalunya i l'Administració General de l'Estat, i de les obligacions davant la Seguretat Social.
c) Declarar sobre si s'han demanat i/o s'han obtingut altres ajuts públics o privats per a la mateixa actuació, fent constar la relació detallada de l'entitat concedent i la quantitat sol·licitada i/o obtinguda.
d) Complir la normativa sobre propietat intel·lectual, si la realització de l'actuació objecte de la subvenció utilitza qualsevol element susceptible de generar drets d'autor.
e) Estar legalment constituïdes i inscrites en el registre corresponent.
f) En el cas que tinguin activitat econòmica amb establiments oberts al públic, complir les obligacions que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
g) En el cas que tinguin activitat econòmica sense establiments oberts al públic, complir les obligacions que estableix l'article 36.4 de la Llei 1/1998, de 7 de gener, de política lingüística.
h) En el cas que tinguin activitat econòmica i una plantilla igual o superior a 50 treballadors/ores, donar ocupació a persones amb discapacitat en un percentatge mínim d'un 2% de la plantilla respectiva, en compliment de l'obligació que preveu l'article 42 del Text refós de la Llei general de drets de les persones amb discapacitat i de la seva inclusió social aprovat pel Reial decret legislatiu 1/2013, de 29 de novembre, o bé complir el que estableixen el Reial decret 364/2005, de 8 d'abril, i el Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment, d'acord amb el que estableix l'article 92.5 del Text refós de la Llei de finances públiques de Catalunya.
i) En el cas que tinguin activitat econòmica i una plantilla igual o superior a 25 persones, indicar els mitjans, amb l'acord dels agents socials, per prevenir i detectar casos d'assetjament sexual i d'assetjament per raó de sexe, i intervenir-hi en els centres de treball.
j) Haver adaptat els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, i a la Llei 5/2011, del 19 de juliol, de modificació de la Llei anterior.
k) En el cas de fundacions, haver complert el deure de presentar els comptes anuals davant del protectorat, d'acord amb l'article 336-3 del llibre tercer del Codi civil de Catalunya, aprovat per la Llei 4/2008, de 24 d'abril.
l) No haver estat mai objecte de sancions administratives ni de sentències fermes condemnatòries per haver exercit o tolerat pràctiques laborals considerades discriminatòries per raó de sexe o de gènere, d'acord amb l'article 11 de la Llei 17/2015, del 21 de juliol, d'igualtat efectiva de dones i homes.
4.2 La percepció d'aquestes subvencions és compatible amb la percepció de subvencions procedents d'altres fonts, públiques o privades, sempre que, aïlladament o en concurrència amb altres subvencions, ajuts, ingressos o recursos, no se superi el cost total de l'actuació subvencionada.
5.1 Cada convocatòria fixa la posició pressupostària a què s'han d'imputar les subvencions i determina la quantia màxima per a aquesta línia.
5.2 L'import de cadascuna de les subvencions concretes es determina en la convocatòria corresponent i, en cap cas, pot superar el cost total de l'actuació per la qual es concedeix.
Les subvencions es concedeixen per a imports de fins al 100% de les actuacions previstes.
5.3 La convocatòria fixa la despesa mínima, realitzada i justificada, de l'actuació subvencionada, exigible per poder considerar acomplerts l'objecte i la finalitat de la subvenció, que ha de permetre, en el cas que el cost final efectiu de l'actuació subvencionada sigui inferior al cost inicialment pressupostat, la reducció, en la mateixa proporció, de la quantia de la subvenció atorgada.
Altrament, l'incompliment de la despesa mínima establerta comporta la revocació de la subvenció atorgada.
6.1 Es consideren despeses subvencionables les que de manera inequívoca responguin a la naturalesa de l'actuació subvencionada, resultin estrictament necessàries per a aquesta, i es realitzin en el termini i les condicions que determinen aquestes bases reguladores.
Tenen la consideració de despeses subvencionables:
a) Les despeses de personal de l'entitat, que inclouen el cost de personal expert en custòdia i vinculat a l'entitat, sigui en règim autònom o bé a través de contractació laboral.
Les despeses del personal autònom que presta els seus serveis professionals de forma habitual en una entitat beneficiària s'equiparen a les de personal propi als efectes del percentatge de subcontractació.
b) Les actuacions i inversions de conservació i restauració d'hàbitats previstes i justificades en el Programa de custòdia del territori, en terrenys on l'entitat beneficiària té acords de custòdia signats.
c) Les despeses directament lligades a la consecució del pla de treball del Programa de custòdia, com inscripcions a congressos, dietes o impressió de documents, i s'han de justificar d'acord amb el Programa de custòdia.
d) Les despeses financeres corresponents del crèdit concedit a l'entitat per dur a terme les actuacions subvencionades del Programa de custòdia l'/les anualitat/s de les quals es determina/en en la convocatòria corresponent.
6.2 Són subvencionables els tributs, quan la persona beneficiària de la subvenció els aboni efectivament.
En cap cas es consideren despeses subvencionables els impostos indirectes quan siguin susceptibles de recuperació o compensació ni els impostos personals sobre la renda.
6.3 Les despeses subvencionables estan sotmeses a les limitacions següents:
a) Tan sols es poden imputar a la subvenció les retribucions de personal efectivament meritades per l'activitat per a la qual es concedeix la subvenció, i per tant previstes en el Programa de custòdia.
b) Les dietes i despeses de viatge directament relacionades amb l'activitat objecte de la subvenció poden ser objecte de subvenció en les quanties establertes en el Decret 138/2008, de 8 de juliol, d'indemnitzacions per raó del servei (DOGC núm. 5170, de 10.7.2008), i amb els límits que estableixi la convocatòria corresponent.
Els viatges a l'estranger tenen caràcter excepcional i només se subvencionaran si es justifiquen com a imprescindibles per a la realització de l'activitat subvencionada.
Només es consideren subvencionables les dietes i despeses de viatge que estiguin suficientment justificades d'acord amb el Programa de custòdia.
c) Quant a les despeses de desplaçament, se subvenciona prioritàriament el transport públic.
De manera excepcional se subvencionen les despeses derivades de la utilització de transport privat (benzina i pàrquing) quan estiguin prou justificades en la memòria justificativa.
6.4 No tenen la consideració de despeses subvencionables les següents:
a) Despeses de funcionament general de les entitats beneficiàries de les subvencions (lloguers, subministrament, telefonia, material fungible, etc.).
b) Inversions per a la compra de material informàtic i similar.
c) Els àpats destinats a les persones que participen en les actuacions desenvolupades en el Programa.
6.5 Com a norma general es considera despesa realitzada la que hagi estat efectivament pagada amb anterioritat a la finalització del període de justificació determinat en la convocatòria corresponent.
No obstant això, les entitats beneficiàries poden pagar les factures o documents de valor probatori equivalent en el tràfic mercantil o amb eficàcia administrativa i presentar-ne la documentació acreditativa, com a màxim, en el termini d'un mes a partir de la data en què es faci efectiu el pagament de la bestreta del 60% de la subvenció atorgada.
En cap cas, el cost dels béns o serveis subvencionats no pot superar el seu valor de mercat.
6.6 Les entitats beneficiàries poden subcontractar part de l'execució de les actuacions subvencionades, sempre que aquesta subcontractació no excedeixi el 70% de l'import de les actuacions.
7.1 La presentació de les sol·licituds i altres tràmits associats al procediment de concessió de les subvencions s'han de realitzar preferentment per via telemàtica utilitzant la seu electrònica de la Generalitat de Catalunya.
La sol·licitud s'ha d'emplenar en el formulari normalitzat que es pot descarregar d'Internet a través dels enllaços que especifiqui la convocatòria.
En el cas que la presentació sigui presencial, les sol·licituds en suport de paper, mitjançant l'imprès normalitzat que es pot descarregar des del web que s'estableixi a la convocatòria i, acompanyades de la documentació requerida, es poden presentar a les dependències que determini la convocatòria, o bé a qualsevol dels llocs que preveu l'article 25 de la Llei 26/2010, del 3 d'agost, de règim jurídic i de procediment de les administracions públiques de Catalunya, en relació amb l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
7.2 Les persones que presentin les sol·licituds per mitjans telemàtics s'han d'autenticar a través dels sistemes de signatura electrònica admesos per la seu electrònica per a tràmits de nivell mitjà d'acord amb l'Esquema Nacional de Seguretat (Reial decret 3/2010, de 8 de gener, pel qual es regula l'Esquema Nacional de Seguretat a l'àmbit de l'Administració electrònica).
7.3 Les persones interessades s'han d'autenticar per fer la resta de transaccions associades al procediment de concessió i justificació dels ajuts per mitjans telemàtics a través del sistema de signatura electrònica que determini la mateixa seu electrònica.
7.4 En el supòsit d'interrupció per circumstàncies accidentals del funcionament de la seu, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-hi els registres presencials on es pot presentar la documentació alternativament, i informant dels efectes d'aquesta interrupció del funcionament en el còmput dels terminis.
7.5 No es pot presentar més d'una sol·licitud per entitat.
Les actuacions proposades en el Programa de custòdia han de tenir coherència territorial o funcional entre si.
7.6 La signatura i presentació de la sol·licitud comporta la plena acceptació d'aquestes bases reguladores, i porta implícita l'autorització a l'òrgan gestor per comprovar, d'ofici, totes les dades que s'hi contenen.
Documentació que cal presentar amb la sol·licitud
8.1 Les persones sol·licitants han d'annexar a la sol·licitud, emplenada d'acord amb el formulari normalitzat, la documentació següent:
a) Programa de custòdia detallat en què figurin les actuacions per les qual es demana subvenció, signat pel representant legal de l'entitat i d'acord amb el contingut bàsic establert a l'annex 2 d'aquesta Ordre, incloent-hi les dates d'inici i finalització previstes i el lloc de realització de les actuacions previstes.
b) Pressupost complet i detallat de les actuacions per a les quals es demana subvenció, en el qual figurin totes les despeses i els ingressos previstos, la quantia de l'ajut que se sol·licita i el detall de les fonts de finançament, d'acord amb el model normalitzat que indiqui la convocatòria.
El pressupost s'ha de desglossar per actuacions i per conceptes de despesa.
El compliment dels requisits previstos a la base 4.1 que siguin d'aplicació a cada persona sol·licitant s'acredita amb la declaració responsable que consta inclosa en el model de sol·licitud.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvencions deixa sense efecte aquest tràmit, des del moment en què es coneguin i amb la prèvia audiència a la persona interessada, i, en conseqüència, comporten inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
Termini de presentació de sol·licituds
El termini de presentació de les sol·licituds, acompanyades de la documentació prevista a la base 8, és el que, a aquest efecte, estableixi la convocatòria corresponent.
Comprovació de dades i compliment de requisits
10.1 L'òrgan instructor pot comprovar, quan consideri necessari, el compliment dels requisits previstos en la base 4.1.
Es du a terme, d'ofici, la comprovació dels requisits següents:
a) Les dades identificatives de la persona signant.
b) Estar el corrent en el compliment de les obligacions tributàries davant l'Administració de la Generalitat de Catalunya i l'Administració General de l'Estat, i de les obligacions davant la Seguretat Social.
c) Les dades relatives a la personalitat jurídica, a la capacitat d'obrar i al document d'identificació fiscal de l'entitat, i a la inscripció als registres corresponents.
d) Que hagin adaptat els seus estatuts d'acord amb el règim transitori previst per la Llei 4/2008, de 24 d'abril, del llibre tercer del Codi civil de Catalunya.
e) En el cas de fundacions, que hagin complert el deure de presentació dels comptes anuals davant el protectorat.
En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir a la persona sol·licitant o beneficiària que aporti la documentació escaient, en el termini de 10 dies hàbils.
En el cas que dins el termini atorgat no s'aporti la documentació requerida, es dicta la resolució corresponent en els termes previstos en la base 14.
10.2 Pel que fa la resta de requisits, la comprovació es du a terme mitjançant el requeriment a la persona sol·licitant o beneficiària de la documentació que els acredita.
Així mateix, l'òrgan instructor pot demanar a les persones sol·licitants o beneficiàries que aportin la documentació complementària que consideri necessària per acreditar les dades que figuren a la sol·licitud.
10.3 El requeriment de la documentació es notifica electrònicament a través del sistema corporatiu de notificació electrònica de la Generalitat de Catalunya.
Aquests sistemes acrediten la data i l'hora en què es posa a disposició de la persona interessada l'acte objecte de notificació, així com la data i l'hora d'accés d'aquesta persona al contingut mitjançant sistemes de segellament de temps.
Les sol·licituds admeses a la convocatòria es valoren per la comissió prevista en la base 12.3, aplicant els criteris de valoració següents:
a) La contribució a la millora i conservació d'espècies, hàbitats i sistemes naturals, especialment si són prioritaris en la legislació comunitària, o bé si són endèmics, rars o amenaçats en el territori de Catalunya: màxim 4 punts.
Es valora que el Programa de custòdia descrigui quines espècies, hàbitats i sistemes naturals contribuirà a millorar; que l'àmbit on es desplegui aculli elements d'interès per a la conservació –especialment a nivell europeu–; i si aquests elements són endèmics, rars o amenaçats en el context de Catalunya.
b) Si tenen per àmbit d'actuació un indret preferent d'acord amb el que estableix la base 2.2: màxim 3 punts.
Els àmbits descrits a la base 2.2.a) es consideren preferents i, per tant, més puntuables, tot i tenint també en compte paràmetres com l'extensió, la riquesa, la singularitat, la representativitat o la necessitat de conservació o restauració.
c) El fet que s'apliquin a hàbitats seminaturals o que han de ser objecte de maneig permanent per garantir-ne la conservació: màxim 2 punts.
Es valora que el Programa descrigui, respecte als hàbitats sobre els quals preveu treballar, quins es poden considerar seminaturals o tenen necessitat de maneig, i quina extensió aproximada tenen.
d) L'experiència de l'entitat, segons el punt 5 de l'annex 2 d'aquestes bases: 2 punts.
e) Si l'entitat beneficiària pertany a la Xarxa de Custòdia del Territori: 1 punt.
La puntuació màxima que pot obtenir un Programa de custòdia és de 12 punts, i cal assolir una puntuació mínima de 6 punts per poder obtenir una subvenció.
12.1 El procediment de concessió és el de concurrència competitiva, d'acord amb el que preveu l'article 22 de la Llei 38/2003, general de subvencions.
12.2 L'òrgan instructor del procediment per a la concessió de les subvencions és la Direcció General de Polítiques Ambientals.
12.3 Les sol·licituds presentades són analitzades i avaluades per una comissió de valoració integrada per les persones que s'indiquen en la convocatòria.
La comissió presenta la proposta de concessió de les subvencions al/a la titular de l'òrgan instructor per tal que pugui formular la proposta de resolució provisional de concessió.
El funcionament de la comissió de valoració es regeix per les disposicions aplicables als òrgans col·legiats de l'Administració de la Generalitat de Catalunya.
12.4 Un cop avaluades les sol·licituds i rebuda la proposta de la comissió de valoració el/la titular de l'òrgan instructor formula i notifica la proposta de resolució provisional de concessió de les subvencions d'acord amb el contingut i los tràmits que estableix la base 13.
Un cop finalitzat el termini de presentació de la documentació requerida o d'al·legacions, el/la titular de l'òrgan instructor formula la proposta de resolució definitiva de concessió de les subvencions, un cop vistes la proposta de resolució provisional, la documentació addicional presentada pels beneficiaris proposats, i les comprovacions d'ofici fetes d'acord amb la base 10.1, i l'eleva a l'òrgan resolutori.
12.5 Abans que no es dicti la resolució definitiva, es pot reduir parcialment o totalment la subvenció, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
Proposta de resolució provisional, acceptació de la subvenció, reformulació i presentació de la documentació addicional.
13.1 La proposta de resolució provisional de concessió de les subvencions es notifica a les persones interessades mitjançant la seva publicació al tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ).
En el cas que la tramitació sigui presencial, la notificació de la proposta de resolució provisional de concessió de les subvencions es fa a través de la publicació als taulers d'anuncis físics designats a la convocatòria i, amb caràcter complementari, al tauler electrònic de l'Administració de la Generalitat de Catalunya.
13.2 La proposta de resolució provisional ha de contenir la llista de sol·licitants proposats per a ser beneficiaris de les subvencions i les persones que formen part de la llista de reserva, si n'hi ha, degudament prioritzada en funció de la puntuació obtinguda.
En el supòsit que alguna de les persones proposades per a ser beneficiaris de la subvenció no l'accepti o desisteixi de la sol·licitud, es pot atorgar la subvenció a la persona o persones sol·licitants de la llista de reserva per ordre de puntuació, sempre que s'hagi alliberat prou crèdit per atendre les sol·licituds següents amb igual puntuació, amb la prèvia aportació de la documentació a què es refereix l'apartat 5 d'aquesta base.
13.3 Les persones proposades com a beneficiàries de les subvencions han de presentar la documentació que els sigui requerida en la proposta de resolució provisional d'acord amb l'apartat 5 d'aquesta base, dins el termini de 10 dies hàbils a comptar des de l'endemà de la publicació de la proposta de resolució provisional de concessió.
Dins d'aquest mateix termini, les persones sol·licitants poden presentar al·legacions, que es tindran en compte en el moment d'emetre resolució.
S'entendrà que la subvenció és acceptada tàcitament en el supòsit que la persona proposada com a beneficiària no presenti cap al·legació dins del termini de 10 dies hàbils a comptar de l'endemà de la publicació de la proposta de resolució provisional de concessió.
13.4 Les persones proposades com a beneficiàries poden desistir de la sol·licitud o presentar la reformulació de les actuacions per a les quals se sol·licita subvenció, dins del termini previst a la base 13.3, per adaptar-les a la subvenció proposada si l'import d'aquesta és inferior al sol·licitat mitjançant la presentació d'un document a aquest efecte.
La possibilitat de reformulació en qualsevol cas ha de respectar l'objecte, les condicions i la finalitat de la subvenció, així com els criteris de valoració establerts en el punt 11 d'aquestes bases, i en cap cas pot comportar una modificació substancial de les actuacions per a les quals es demana subvenció.
Així mateix s'han de continuar complint els límits de quantia de la subvenció que pugui establir la convocatòria.
La subvenció s'atorgarà sobre el pressupost acceptat i la justificació ha de ser respecte a aquest pressupost.
En el supòsit d'haver presentat una reformulació de les actuacions i del pressupost, l'atorgament de la subvenció comporta l'acceptació de la reformulació.
13.5 La documentació a què es refereix la base 13.3, que cal requerir i aportar en tot cas, és la següent:
a) En cas que la persona que ha signat la sol·licitud actuï en representació d'altri, original i fotocòpia o còpia compulsada de la documentació acreditativa de la representació amb què actua, si no s'ha inscrit en un registre públic.
En cas que la representació estigui inscrita als registres esmentats, no cal aportar aquesta documentació, perquè l'òrgan instructor ho comprova d'ofici.
b) Sol·licitud de transferència bancària per a pagaments de la Tresoreria de la Generalitat de Catalunya a creditors/ores, que consta annex al model normalitzat de sol·licitud, degudament emplenat.
No cal aportar aquesta documentació en el cas que la persona sol·licitant l'hagi presentada anteriorment a qualsevol òrgan de l'Administració de la Generalitat, sempre que no hagin transcorregut més de cinc anys des de la presentació i no hagi experimentat cap modificació.
En aquest supòsit, cal indicar clarament la data i l'òrgan o dependència on va ser presentada i el procediment a què feien referència.
Si l'òrgan instructor, per causes alienes a la seva actuació, no pot aconseguir el/s document/s, ha de requerir la persona beneficiària perquè els aporti en el termini de 10 dies hàbils.
13.6 Si la documentació es presenta per mitjans telemàtics:
a) No s'ha de presentar la documentació acreditativa de la representació quan la signatura electrònica acrediti també que la persona signant té poders suficients per actuar en nom de la persona representada.
b) Les persones sol·licitants poden presentar còpies digitalitzades dels documents que es preveuen en l'apartat 5 d'aquesta base en substitució de les còpies compulsades, d'acord amb el que preveu l'article 35.2 de la Llei 11/2007, de 22 de juny, d'accés electrònic dels ciutadans als serveis públics.
La seva fidelitat als originals es garanteix mitjançant l'ús de la signatura electrònica corresponent.
Inadmissió i desistiment de la sol·licitud
14.1 Comporta la inadmissió de la sol·licitud:
a) La presentació de la sol·licitud fora del termini de presentació que estableix la convocatòria.
b) L'incompliment dels requisits no esmenables sense perjudici que aquest incompliment pugui ser causa de revocació de la subvenció, si es coneix amb posterioritat a la concessió.
14.2 Comporta el desistiment de la sol·licitud:
a) La manca de presentació de qualsevol dels documents que preveu la base 8 o la manca d'esmena dels requisits esmenables, dins el termini de 10 dies hàbils i amb el requeriment previ.
b) La manca de presentació de la documentació que sigui requerida, en els termes previstos a la base 13.3.
14.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades mitjançant la seva publicació al tauler electrònic de l'Administració de la Generalitat de Catalunya [URL], sens perjudici que pugui utilitzar addicionalment altres mitjans electrònics.
En el cas que la tramitació sigui presencial, la notificació de la resolució d'inadmissió o el desistiment de les sol·licituds es fa a través de la publicació als taulers d'anuncis físics designats a la convocatòria i, amb caràcter complementari, al Tauler electrònic de l'Administració de la Generalitat de Catalunya.
14.4 En la publicació de la resolució d'inadmissió han de constar els recursos, que contra aquesta siguin procedents, l'òrgan administratiu o judicial davant el qual s'han de presentar i el termini per interposar-los.
14.5 Sens perjudici del desistiment previst en la base 13.4, qualsevol persona sol·licitant pot desistir per escrit de la seva sol·licitud de subvenció, abans de la concessió, i l'òrgan instructor ho ha d'acceptar.
Resolució del procediment i publicació
15.1 La resolució del procediment de concessió de les subvencions correspon a l'òrgan que es determini en la convocatòria corresponent.
La resolució, degudament motivada, s'ha de dictar i publicar en el termini que, a aquest efecte, es determina en la convocatòria corresponent que, en cap cas, pot ser superior a sis mesos des de la data de publicació de la convocatòria.
Sens perjudici de l'obligació de resoldre, transcorregut el termini esmentat sense que s'hagi dictat i publicat la resolució expressa, les sol·licituds s'entenen desestimades i, en conseqüència, denegada la subvenció, d'acord amb el que preveu l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
15.2 La resolució del procediment de concessió de les subvencions es notifica pels mateixos mitjans i amb les mateixes condicions i efectes previstos en la base 14.3 per a la notificació de les resolucions d'inadmissió o desistiment de la sol·licitud.
15.3 En la publicació de la resolució del procediment de concessió han de constar els recursos que contra aquesta siguin procedents, l'òrgan administratiu o judicial davant del qual s'han de presentar i el termini per interposar-los.
16.1 S'ha de donar publicitat a les subvencions concedides amb indicació del seu import, objectiu o finalitat i els beneficiaris, mitjançant la seva exposició al tauler d'anuncis designat a la convocatòria, al tauler electrònic de l'Administració de la Generalitat de Catalunya [URL] i al web del Departament de Territori i Sostenibilitat.
16.2 S'ha de donar publicitat al Portal de Transparència de la informació a què fa referència l'article 15 de la Llei 19/2014, del 29 de desembre, de transparència, accés a la informació pública i bon govern, a partir de l'entrada en vigor d'aquesta Llei.
16.3 S'ha de donar publicitat mitjançant la Base de dades nacional de subvencions de la informació sobre les convocatòries i les resolucions de concessió de les subvencions, d'acord amb el que preveu l'article 18 de la Llei 38/2003, de 17 de novembre, general de subvencions, modificat per la Llei 15/2014, de 16 de setembre, de racionalització del sector públic i altres mesures de reforma administrativa, a partir de l'entrada en vigor d'aquesta modificació.
16.4 S'han de publicar en el Diari Oficial de la Generalitat de Catalunya, amb expressió de la convocatòria, el programa, el crèdit pressupostari al qual s'imputen, beneficiari, quantitat concedida i finalitat o finalitats de la subvenció, les subvencions d'import igual o superior a 3.000 euros, mentre no sigui d'aplicació el que preveu l'apartat 3, i les subvencions d'import igual o superior a 6.000 euros, un cop sigui aplicable el que preveu l'apartat 3.
17.1 S'estableix com a modalitat de justificació el compte justificatiu, amb aportació de justificants de despesa, d'acord amb el que estableix l'Ordre ECO/172/2015, de 3 de juny, sobre les formes de justificació de subvencions.
L'entitat beneficiària ha de presentar el compte justificatiu dins del/s termini/s que, a aquest efecte, es fixi/n en la convocatòria corresponent.
L'òrgan concedent pot ampliar el termini establert per la presentació de la justificació, d'ofici o a petició de l'entitat beneficiària, que no excedeixi la meitat del termini inicial i sempre que amb això no es perjudiquin drets de tercers.
Les condicions i el procediment establert per a la concessió de l'ampliació són els establerts a l'article 49 de la Llei 30/1992, de 26 de novembre, de règim jurídic de les administracions públiques i del procediment administratiu comú.
17.2 El compte justificatiu que ha de contenir la documentació següent:
Una memòria explicativa del compliment de la finalitat de les actuacions subvencionades amb indicació de les actuacions realitzades, els resultats obtinguts i una relació dels acords de custòdia subscrits amb les persones propietàries de terrenys, en cas d'haver-ne aconseguit.
La memòria ha d'estar datada i signada pel responsable de l'entitat.
Una memòria econòmica sobre el cost de les actuacions realitzades, la qual ha de contenir:
a) Una relació classificada de les despeses de les actuacions, amb identificació del creditor, número de la factura o document probatori equivalent en el tràfic mercantil, l'import, la data d'emissió i la data de pagament d'acord amb els terminis que es fixin en la convocatòria corresponent, així com el percentatge imputat, si s'escau.
En aquesta relació les factures s'han de presentar agrupades d'acord amb cada un dels conceptes del pressupost lliurat per l'entitat beneficiària en el moment de demanar la subvenció.
S'ha de presentar una liquidació del pressupost on s'indiquin i, si s'escau, es motivin, les desviacions respecte del pressupost inicial.
b) Les factures de les despeses imputades a la subvenció o documents de valor probatori equivalent en el tràfic jurídic mercantil o amb eficàcia administrativa, i si s'escau, la documentació acreditativa del pagament, consistent en extracte bancari o, en el cas de pagament efectiu, documentació acreditativa de la percepció de l'import per part del creditor.
La forma de presentació dels justificants, originals, fotocòpies compulsades o emeses amb mitjans electrònics es determina a la convocatòria corresponent.
c) Una relació detallada dels altres ingressos o subvencions que hagin finançat l'activitat subvencionada amb indicació de l'import i la seva procedència.
Quan els justificants de les despeses s'imputin parcialment a altres subvencions, cal indicar la quantia exacta o percentatge imputat a cadascuna, amb identificació dels òrgans concedents.
d) Si s'han fet subcontractacions per a l'execució de les actuacions subvencionades i l'import de la despesa subvencionable supera els llindars establerts a la normativa de contractes públics per a la contractació menor, cal atenir-se al que preveu la base 19.2.g).
e) Dos exemplars de les publicacions o materials audiovisuals que s'editin en els quals s'hi ha de fer constar que han estat subvencionats pel Departament de Territori i Sostenibilitat de la Generalitat de Catalunya.
f) La documentació acreditativa dels mitjans emprats per a la publicitat i difusió de les actuacions subvencionades, en els quals s'hi ha d'haver fet constar que han estat subvencionades pel Departament de Territori i Sostenibilitat de la Generalitat de Catalunya.
17.3 La documentació prevista en la base 17.2 s'ha de presentar a l'òrgan competent del Departament de Territori i Sostenibilitat que fixi la convocatòria, en el format i a través dels canals que estableix la convocatòria corresponent.
18.1 El pagament de la subvenció es tramita un cop l'actuació subvencionada ha estat degudament justificada.
No obstant això, es preveu l'existència d'una bestreta el primer any d'execució del Programa de custòdia i d'una altra el segon any d'execució, les quals es fan efectives en els termes, les condicions i els terminis que a aquest efecte es determini en la convocatòria.
La tramitació de bestretes es justifica per raó del subjecte beneficiari, atès que són entitats sense ànim de lucre.
Per fer-les efectives no s'exigirà la prestació de cap garantia.
18.2 En el supòsit de reducció de la quantia de la subvenció prevista a la base 5.3, el pagament de la subvenció es tramita per un import reduït en la mateixa proporció a la desviació pressupostària produïda entre el cost final justificat de l'actuació subvencionada i el cost inicialment pressupostat.
18.3 Prèviament al reconeixement de l'obligació de cadascun dels pagaments, l'òrgan instructor ha de comprovar d'ofici si la persona beneficiària està al corrent de les obligacions tributàries i amb la Seguretat Social.
Obligacions de les entitats beneficiàries
19.1 Les entitats beneficiàries han de presentar, en el decurs de l'execució de l'actuació, i dins del termini que fixi la convocatòria corresponent, un informe de seguiment ajustat al model normalitzat que es determina a la convocatòria corresponent.
19.2 Les entitats beneficiàries de les subvencions han de complir les obligacions que es preveuen en els articles 90.bis, 92.2.h), 92.bis i 95 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 14 de la Llei 38/2003, de 17 de novembre, general de subvencions i, específicament, les següents:
a) Complir la finalitat i les condicions de la subvenció realitzant el Programa de custòdia subvencionat en el termini que determini la convocatòria.
b) Dur a terme les actuacions subvencionades d'acord amb el Programa presentat.
Qualsevol canvi en les actuacions incloses en el Programa o quant al calendari presentat s'ha de comunicar a l'òrgan instructor.
Aquesta comunicació s'ha de fer mitjançant la presentació d'una proposta, acompanyada d'una memòria justificativa, amb anterioritat a la finalització del termini d'execució.
L'òrgan instructor pot acceptar la modificació proposada, dins el termini màxim de dos mesos, si no comporta canvis substancials ni representa un incompliment dels requisits i condicions que estableixin aquestes bases, s'ha presentat dins del termini previst i no lesiona drets de tercers.
La proposta es considera desestimada si no s'ha notificat la resolució corresponent en el termini indicat anteriorment comptador des de l'endemà de l'entrada de la proposta a l'òrgan competent del Departament de Territori i Sostenibilitat.
Els canvis no comunicats o que no hagin estat acceptats de manera expressa poden donar lloc a la revocació total o parcial de la subvenció.
c) Justificar davant del Departament de Territori i Sostenibilitat en els termes i condicions que s'estableixin en la base 17.
d) Proporcionar en tot moment la informació que sigui demanada respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
e) En el cas d'associacions, complir amb els deures d'elaboració dels comptes anuals de l'últim exercici disponible i de transparència d'acord amb el que estableix l'article 322.15 de la Llei 4/2008, de 24 d'abril, del llibre tercer del Codi civil de Catalunya, relatiu a persones jurídiques.
f) Comunicar a l'òrgan instructor els ajuts, els ingressos o els recursos que financin el Programa subvencionat, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció.
g) Si s'han fet subcontractacions per a l'execució de les actuacions subvencionades i l'import de la despesa subvencionable supera els llindars establerts a la normativa de contractes públics per a la contractació menor, s'han de sol·licitar com a mínim tres ofertes de diferents proveïdors, amb caràcter previ a la subcontracció del compromís per a l'execució de l'actuació, tret que per les seves característiques especials no hi hagi en el mercat suficient nombre d'empreses que els realitzin, o tret que la despesa s'hagi fet amb anterioritat a la concessió de la subvenció.
L'elecció entre les ofertes presentades, que s'han d'aportar en la justificació, s'ha de fer d'acord amb els criteris d'eficiència i economia i s'ha de justificar expressament en una memòria l'elecció quan no recaigui en la proposta econòmica més avantatjosa.
En el cas que l'import de la subvenció sigui superior a 60.000 euros i se subcontracti més del 20% de l'import de la subvenció, l'entitat beneficiària ha de presentar la documentació relativa a la subcontractació davant l'òrgan concedent de la subvenció per tal que autoritzi, amb caràcter previ, la formalització del contracte que s'hi proposi.
h) Incloure el logotip del Departament de Territori i Sostenibilitat, i l'expressió "amb el suport de (...)", utilitzant el logotip corporatiu del Programa d'identificació visual (PIV) editat a la pàgina web: http://www.gencat.cat/piv/, en els elements informatius i de difusió de les actuacions objecte de la subvenció, si es duen a terme amb posterioritat a la concessió de la subvenció.
i) Conservar els documents justificatius de l'aplicació dels fons rebuts, inclosos els documents electrònics, mentre puguin ser objecte de les actuacions de comprovació i control.
j) En el cas que la subvenció estigui destinada al finançament de béns inventariables, els beneficiaris estan obligats a destinar-la a la finalitat concreta de la subvenció durant un període mínim de cinc anys, si els béns són inscriptibles en un registre públic i de dos anys per a la resta de béns.
k) En el cas de béns inscriptibles en un registre públic, s'haurà de fer constar en l'escriptura aquesta circumstància, així com l'import de la subvenció concedida, havent de ser objecte aquets aspectes d'inscripció en el registre públic corresponent.
l) Reintegrar els imports percebuts en els supòsits de revocació i reintegrament que preveu la base 21.
m) En el cas de persones jurídiques i si la concessió de la subvenció o ajut públic a atorgar és per un import superior a 10.000 euros, comunicar en el moment de la justificació a l'òrgan concedent la informació relativa a les retribucions dels òrgans de direcció o administració, a l'efecte de fer-les públiques, d'acord amb el previst a l'article 15.2 de la Llei 19/2014, de 29 de desembre, de transparència, accés a la informació pública i bon govern.
Aquest document s'ha de presentar en les convocatòries posteriors a l'entrada en vigor de la Llei esmentada.
n) En el cas d'entitats privades que perceben subvencions o ajuts públics de més de 100.000 euros anuals o si almenys el 40% dels seus ingressos anuals procedeix de subvencions o ajuts públics, sempre que aquesta quantitat sigui de més de 5.000 euros, han d'aplicar les obligacions de transparència que estableix la Llei 19/2013, de 9 de desembre, de transparència, accés a la informació pública i bon govern, així com, a partir de la seva entrada en vigor, la Llei 19/2014, del 29 de desembre, de transparència accés a la informació pública i bon govern.
o) Mantenir, per un període mínim de 10 anys, l'acord o els acords de custòdia subscrits en aplicació del Programa de custòdia presentat.
p) Obtenir els permisos i autoritzacions que l'actuació subvencionada requereixi d'acord amb la normativa vigent (espai hidràulic, espai natural protegit, etc.).
L'òrgan concedent té la facultat de revisar els ajuts concedits i modificar la resolució de concessió en el cas que les condicions que s'han tingut en compte per a la concessió de la subvenció s'alterin o en cas d'obtenció concurrent d'altres ajuts o subvencions.
Revocació, invalidesa de la resolució de concessió i reintegrament de les quantitats percebudes indegudament.
21.1 L'òrgan concedent, quan apreciï que hi concorre alguna de les causes de revocació previstes a l'article 99 del Text refós de la Llei de finances públiques de Catalunya, ha d'iniciar la tramitació del corresponent expedient de revocació de conformitat amb el procediment establert a l'article 100, i si la resolució del procediment conclou que s'ha produït la causa de revocació, ha d'acordar revocar totalment o parcialment la subvenció concedida, segons correspongui i, quan escaigui, també el reintegrament total o parcial de les quantitats percebudes i l'exigència dels corresponents interessos legals.
21.2 Són causes de nul·litat i anul·labilitat de la resolució de concessió les que preveu l'article 36 de la Llei 38/2003, de 17 de novembre, general de subvencions.
La declaració judicial o administrativa de nul·litat o anul·lació comporta l'obligació de tornar les quantitats percebudes.
21.3 Així mateix, escau el reintegrament de les quantitats percebudes i l'exigència de l'interès de demora corresponent des del moment del pagament de la subvenció fins a la data en què s'acordi la procedència del reintegrament, en els casos que preveu l'article 37 de la Llei 38/2003, de 17 de novembre, general de subvencions, amb la instrucció prèvia del procediment de reintegrament que es preveu a l'article 100 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
21.4 També s'ha de reintegrar l'excés de les subvencions percebudes pel que fa al cost de l'actuació juntament amb els interessos de demora, en el supòsit que preveu l'article 34 del Reglament de desplegament de la Llei general de subvencions, aprovat pel Reial decret 887/2006, de 21 de juliol.
En cas d'incompliment de les obligacions que es preveuen en aquestes bases reguladores, resultarà d'aplicació el règim sancionador que preveuen la Llei 38/2003, de 17 de novembre, general de subvencions, i el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència de la revocació de la resolució de concessió i de l'obligació de reintegrament total o parcial de la subvenció concedida.
En el cas que l'objecte de la subvenció inclogui el tractament de dades de caràcter personal, els beneficiaris han de complir amb la normativa corresponent, tot adoptant i implementant les mesures de seguretat previstes per la Llei orgànica 15/1999, de 13 de desembre, de protecció de dades de caràcter personal, desplegada pel Reial decret 1720/2007, de 21 de desembre.
En tot el que no preveuen expressament aquestes bases, són aplicables les disposicions següents: el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; l'Ordre ECO/172/2015, de 3 de juny, sobre les formes de justificació de subvencions; els preceptes de caràcter bàsic de la Llei 38/2003, de 17 de novembre, general de subvencions, i del Reglament de desplegament de la Llei esmentada, aprovat pel Reial decret 887/2006, de 21 de juliol; la Llei 26/2010, del 3 d'agost, de règim jurídic i de procediment de les administracions públiques de Catalunya, i la Llei 30/1992, de 26 de novembre, de règim jurídic de les administracions públiques i del procediment administratiu comú, i la resta de normativa aplicable.
Contingut bàsic del Programa de custòdia del territori
Descripció breu de l'àmbit on es desenvoluparà, fent referència a:
Presència d'espais naturals protegits (PEIN, xarxa Natura 2000.
Titularitat, càrregues i situació legal dels terrenys.
Característiques ecològiques i biològiques d'interès.
Aspectes socioeconòmics d'interès.
V. Aspectes del patrimoni cultural i paisatgístic d'interès.
Descripció de l'estratègia de custòdia de l'entitat, dels objectius generals i dels agents implicats en el desplegament del Programa de custòdia.
Si el Programa es presenta amb el suport i /o la col·laboració d'altres entitats, cal explicar-ne els motius, l'estratègia a seguir i el sistema de treball.
Pla de treball temporalitzat i vinculat als objectius del Programa de custòdia, amb indicació de les actuacions per a les quals es demana subvenció.
Aquestes actuacions s'han de descriure i pressupostar.
Proposta de Pla de seguiment i avaluació del Programa i de les actuacions del Pla de treball.
Informació addicional sobre l'entitat que sol·licita la subvenció:
a) Memòria de les experiències en custòdia del territori.
b) Relació (i descripció breu) dels acords de custòdia signats i /o en curs.
c) Capacitat tècnica i operativa per desenvolupar el Programa.
d) Breu CV dels tècnics que intervindran directament en l'execució del Programa.
Resum del pressupost, amb desglossament de les despeses per a les quals es demana la subvenció (d'acord amb el formulari de pressupost).
Inversions i actuacions de conservació i restauració
Altres despeses vinculades a l'execució del Programa
(Cal afegir-hi les columnes necessàries d'acord amb els anys que se subvencionin)